সাবমেরিন কেবল বিচ্ছিন্ন, ধীরগতি হতে পারে ইন্টারনেটে
বাংলাদেশের দ্বিতীয় সাবমেরিন কেবল ‘সি মি উই- ৫’ গভীর সাগরে কাটা পড়ায় সারা দেশে ইন্টারনেটের গতি ধীর হতে পারে।সিঙ্গাপুর থেকে ৪৪০ কিলোমিটার পশ্চিমে শুক্রবার রাত ১২টায় ওই কেবল বিচ্ছিন্ন হয়ে যায় বলে খবর দিয়েছে বাংলাদেশ সাবমেরিন ক্যাবলস পিএলসি-বিএসসিপিএলসি।এর আগে শুক্রবার রাত ৩টা থেকে ৪টা পর্যন্ত ‘সি মি উই ৫’ দিয়ে ইন্টারনেট পরিষেবা বন্ধ রাখার কথা জানিয়েছিল বিএসসিপিএলসি।এরপর শনিবার এক সংবাদ বিজ্ঞপ্তিতে প্রতিষ্ঠানটি বলেছে, দ্বিতীয় সাবমেরিন কেবলটি আকস্মিকভাবে বিচ্ছিন্ন হয়ে গেছে। ওই কেবলের মাধ্যমে কুয়াকাটা-সিঙ্গাপুর অভিমুখী সকল ট্রাফিক এখন বন্ধ আছে।
“সি মি উই- ৫ কনসোর্টিয়ামের মাধ্যমে কেবলটি মেরামত করে দ্রুত পুনঃসংযোগের ব্যবস্থা নেওয়া হচ্ছে।”বাংলাদেশে ইন্টারনেটের ব্যান্ডউইডথ আসে মূলত গভীর সমুদ্রের মধ্য দিয়ে আসা দুটো সাবমেরিন কেবলের মাধ্যমে। প্রথম সাবমেরিন কেবল সি মি ‍উই ৪ এর ল্যান্ডিং স্টেশন কক্সবাজারে। আর দ্বিতীয় সাবমেরিন কেবল সি মি উই- ৫ ঢুকেছে কুয়াকাটা হয়ে।বিএসসিপিএলসির বিজ্ঞপ্তিতে বলা হয়, “সি মি উই- ৫ কেবলের মাধ্যমে সেবা বন্ধ থাকলেও সি মি উই- ৪ কেবল এবং আইসিটি প্রতিষ্ঠানগুলোর মাধ্যমে বর্তমানে দেশে ইন্টারনেট সেবা অব্যাহত আছে।“বিচ্ছিন্ন হয়ে যাওয়া কেবলের উল্লেখযোগ্য পরিমাণ ব্যান্ডউইথ সি মি উই- ৪ কেবলে শিফটিং করা হচ্ছে। তবে সি মি উই- ৫ সাবমেরিন কেবল পুনরায় মেরামত করে চালু না হওয়া পর্যন্ত ইন্টারনেটের গতি ধীর থাকতে পারে।”

সিঙ্গাপুর থেকে ৪৪০ কিলোমিটার পশ্চিমে গভীর সাগরে ‘সি মি উই- ৫’ কেবল বিচ্ছিন্ন হয়ে গেছে।